REGLUGERÐ

**um breytingu á reglugerð nr. 822/2004 um gerð og búnað ökutækja.**

|  |
| --- |
|  |

1. gr.

Skilgreining á „Auka hjáljósker“ í tölulið (1) um aðalljós í lið 07.01 um ljósker í 7. gr. skal vera eftirfarandi:

 **Auka háljósker**: Ljósker skulu tengd öðrum háljóskerum og kvikna skal á þeim samtímis áskildum háljóskerum eða um sérstakan rofa. Þegar um er að ræða tvö pör aukaháljóskera mega þau ekki loga samtímis. Einnig er heimilt að hafa aðeins eitt aukaháljósker í stað pars aukaháljóskera, og skal það þá vera að minnsta kosti 300 mm að lengd og vera fyrir miðju ökutækisins. Þegar skipt er af háljósum á lágljós skulu öll háljósin slokkna samtímis. Aukaháljós skulu staðsett framar en ökumaður. Að öðru leyti gilda sömu ákvæði og um áskilin háljósker.

2. gr.

Skilgreining á „Tíðni“ í tölulið (12) um neyðarakstursljós í lið 07.01 um ljósker í 7. gr. skal vera eftirfarandi:

**Tíðni:** Blikktíðni skal vera á milli 60 og 240 leiftur á mínútu. Þó er heimilt að hafa eingöngu blá ljós án blikktíðni (sólir) til að auka sýnileika neyðarakstursökutækis þegar neyðarakstur á sér ekki stað t.d. að næturlagi og við fjölmennar samkomur.

3. gr.

Við lið 07.02 um glitaugu og endurskinsmerki í 7. gr. bætast eftirfarandi töluliðir:

 a) (8) *Sérstakar glitmerkingar*.

Glitmerkingar ökutækja í neyðarakstri ásamt ökutækjum opinberra aðila skulu vera sem hér segir.

**Litasamsetningar:**

* Ökutæki lögreglu: Gulur og blár;
* Ökutæki slökkviliðs: Gulur og rauður;
* Ökutæki til sjúkraflutninga: Gulur og grænn;
* Ökutæki björgunarsveita: Gulur og appelsínugulur;
* Ökutæki Vegagerðarinnar: Gulur og svartur (Svartur ekki með endurskini);
* Ökutæki Tollstjóra: Appelsínugulur og svartur (Svartur ekki með endurskini)

Óheimilt er að hafa framvísandi rauða glitmerkingu og afturvísandi hvíta glitmerkingu, nema um sé að ræða viðvörunarglitmerkingar.

**Lögun:** Raðir af viðeigandi litum til skiptis. Önnur ökutæki en fólksbifreiðar skulu hafa ferhyrnt glit á hlið, viðvörunarglitmerkingar skv. lið 07.02 (7) að framan og/eða aftan.

**Viðurkenning og merkingar:** Ekki er gerð krafa um viðurkenningu á sérstökum glitmerkingum, en viðvörunarglitmerkingar skulu vera viðurkenndar og merktar samkvæmt ECE-reglum nr. 70 og 104.

**Stærð merkinga:** Hver flötur skal vera að lágmarki 40 x 40 mm.

**Annað:** Ökutæki Tollstjóra og Vegagerðarinnar sem hafa sérstakar glitmerkingar skulu vera með varúðarljós. Ökutæki í notkunarflokknum neyðarakstur skulu búin neyðarakstursljósi.

 b) (9) *Undanþága*

Samgöngustofa getur veitt ökutækjum í neyðaraksti undanþágu frá merkingum eða heimild til frekari merkinga og gerð þerra en kveðið er á um í reglugerð þessari.

4. gr.

*Lagastoð og gildistaka.*

Reglugerð þessi, sem sett er samkvæmt heimild í 60. gr. umferðarlaga nr. 50/1987 með síðari breytingum, öðlast þegar gildi.

Samgöngu- og sveitarstjórnarráðuneytinu, . XXXX 2019.

**Sigurður Ingi Jóhannsson.**

*Ragnhildur Hjaltadóttir.*